སྤྱིར་རྩོམ་ལུས་ཞེས་པ་ནི་ཕྱིའི་ཚིག་སྦྱོར་ཁོ་ནར་གཞིར་བྱས་ཏེ་དབྱེ་ན་མི་འཚམ་ལ་ནང་དོན་ཁོ་ནའི་ཐོག་ནས་དབྱེ་ནའང་མི་འགྲིག་པར་སྙམ།རྒྱུ་མཚན་ནི་རྩོམ་རིག་ཅེས་པ་ནི་ནང་དོན་དང་རྣམ་པ་གཉིས་ལས་གྲུབ་པ་ཞིག་ཡིན་སྟབས་དེ་གཉིས་ཀྱི་ཁྱད་ཆོས་བཟུང་སྦྲེལ་གྱིས་རྩོམ་ལུས་དབྱེ་དགོས་པར་སེམས།དེས་ན་རྩོམ་རིག་ལོ་རྒྱུས་ཐོག་ཏུ་རྣམ་པ་མི་འདྲ་བའི་སྒོ་ནས་རྩོམ་ལུས་ལ་གཉིས་སུ་དགར་བ་དང་།གསུམ་དུ་དབྱེ་བ།བཞི་རུ་དབྱེ་བ།ལྔ་རུ་དབྱེ་བ་བཅས་ཡིན།དེ་ལས་གཉིས་སུ་ཕྱེ་བ་ནི་རྒྱ་མི་རིགས་སུ་དུས་སྔ་མོ་ཞིག་ནས་དར་བའི་རྩོམ་ལུས་དབྱེ་སྟངས་ཤིག་སྟེ།དེ་གཉིས་ནི་ཚིགས་སུ་བཅད་པ་དང་མ་བཅད་པའི་ལྷུག་མ་ཡིན་པ་དང་།གསུམ་དུ་དབྱེ་བ་གནའ་བོའི་རྒྱ་གར་དུ་ཡུན་རིང་དར་ཞིང་བོད་དུསྙན་ངག་མེ་ལོང་མདར་བ་ནས་དུས་རབས་གོང་མའི་ལོ་རབས་བརྒྱད་ཅུ་བར་གྱི་དབྱེ་སྲོལ་ཏེ་ཚིགས་བཅད་དང་ཚིག་ལྷུགབཅད་ལྷུག་སྤེལ་མ་གསུམ་དང་གཞན་ཡང་གནའ་བོ་གྷི་རི་སིའི་དུས་སུ་ཡྰ་ལི་ཧྲི་ཏོ་ཏེས་བཏོན་པའི་ནུབ་ཕྱོགས་རྒྱལ་ཁབ་ཏུ་དར་བའི་ཡིད་འགྱུར་རྩོམ་རིག་དང་དོན་བརྗོད་རྩོམ་རིགའཁྲབ་གཞུང་རྩོམ་རིག་བཅས་ཡིན།བཞི་རུ་དབྱེ་བ་ནི་རྒྱ་ནག་ཏུ་ལྔ་བཞིའི་ལས་འགུལ་གྱི་ཡས་མས་སུ་དར་བའི་སྙན་རྩོམ་དང་ལྷུག་རྩོམ།བརྩམས་སྒྲུང་།འཁྲབ་གཞུང་བཅས་སོ།ཡིན་ཡང་དབྱེ་བ་དེ་དག་ལ་ངེས་ཅན་གྱི་མི་འདང་བའི་གནས་ཡོད་པ་ལལྷག་པ་ཆོས་འཕེལ་གྱི་དཔྱད་རྩོམ་ཕྱོགས་བསྒྲིགསལསདབྱེ་སྲོལ་དེ་དག་ཚང་མར་རང་རང་གི་རྒྱུ་མཚན་དང་ཁྱད་ཡོན་ངེས་ཅན་རེ་ཡོད་མོད།འོན་ཀྱང་ཞིབ་ཏུ་བསམ་ཚེ་སྐྱོན་གྱི་ཆ་རེའང་ཡོད་པ་སྨྲ་མ་དགོས།དེ་ཡང་ཚིག་སྦྱོར་ཁོ་ནའི་ཐོག་ནས་གཉིས་སུ་དབྱེ་བ་དང་གསུམ་དུ་དབྱེ་བས་ཚིག་གི་སྦྱོར་བར་བསམ་བློ་བཏང་ཡོད་ནའང་།རྩོམ་གྱི་ནང་དོན་ལ་བསམ་ཤེས་བྱས་མེད་པ་དང་།ནུབ་ཕྱོགས་ཀྱི་གསུམ་དུ་དབྱེ་བས་ནང་དོན་ལ་བསམ་བློ་བཏང་ཡོད་ནའང་ཚིག་སྦྱོར་སོགས་རྣམ་པར་བསམ་ཤེས་བྱས་མེད།བཞི་དང་ལྔ་རུ་དབྱེ་བས་ནང་དོན་དང་རྣམ་པ་གཉིས་ཀར་བསམ་བློ་བཏང་བ་ལྟར་དུ་སྣང་རུང་ད་དུང་ཞིབ་ཕྲའི་བརྩམས་ཆོས་འགའ་ཞིག་ལུས་ཀྱི་རྣམ་པ་གང་ཁོངས་གཏོགས་པ་གསལ་པོ་མེད།དཔེར་ན་ཚིག་བཅད་ཀྱི་རྣམ་པར་བརྟེན་ནས་བྲིས་པའི་བརྩམས་སྒྲུང་ནི་རྣམ་པ་ལྟར་སྙན་རྩོམ་ཁོངས་སུ་གཏོགས་པ་དང་།གཟུགས་བརྙན་སྒྲུབ་བཞེངས་བྱེད་པའི་ཐབས་ལྟར་ན་བརྩམས་སྒྲུང་ཁོངས་སུ་གཏོགས་དགོས་པ་ལྟར་རོ།ཞེས་གསུངས་འདུག་པས་དེ་རྒྱུ་མཚན་མེད་པའི་ལབ་བརྡོལ་ཞིག་མ་ཡིན་པས་ང་ཚོས་གྲགས་སྐམ་འུད་ཀྱི་རྗེས་སུ་མ་འབྲངས་བར་བོད་རང་གི་རྩོམ་པའི་གཤིས་དང་མཐུན་ཅིང་སྔར་གྱི་རྩོམ་སྲོལ་དག་རྒྱུན་འཛིན་དང་དར་སྤེལ་གཏོང་བར་འབད་པ་ལས་མི་རིགས་གཞན་གྱི་རྩོམ་རིག་གི་ལེགས་ཆ་མཐོང་མ་ཐག་རང་མི་རིགས་ཀྱི་རྩོམ་རིག་ལ་དགག་སྤོང་བྱ་མི་རིགས་ལ་བོད་ཀྱི་སྔར་སྲོལ་མི་རིགས་ཀྱི་ཁྱད་ཆོས་དང་ལྡན་ཞིང་རྩོམ་རིག་གི་ལག་ལེན་ཁྲོད་དུ་བྱུང་བའི་རྩོམ་ལུས་དག་ལ་གཅིག་འོག་གཅིག་ཏུ་བསྡུས་པའི་སྒོ་ནས་མི་རིགས་རྩོམ་རིག་གི་འཚར་ལོང་ལ་བཙན་འགོག་བྱ་དེ་བས་མི་རིགས་པ་ཡིན།